STA ลบ 2% สวนโบรกฯแนะ “ซื้อ” ชี้ผลงานปี 63 พลิกกำไร 1.2 พันลบ.รับอานิสงส์ “โควิด-19”
STA ลบ 2% สวนโบรกฯแนะ “ซื้อ” ชี้ผลงานปี 63 พลิกกำไร 1.2 พันลบ.รับอานิสงส์ “โควิด-19”
19 มี.ค. 2563

ผู้สื่อข่าวรายงานว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 11.13 น. อยู่ที่ระดับ 10.30 บาท ลบ 0.20 บาท หรือ 1.90% สูงสุดที่ระดับ 10.40 บาท ต่ำสุดที่ระดับ 10.20 บาท ด้วยมูลค่าการซื้อขาย 12.32 ล้านบาท

ด้านนักวิเคราะห์ บล.ฟิลลิป (ประเทศไทย) ระบุว่า ทางฝ่ายมีมุมมองเป็นบวกมากขึ้นต่อแนวโน้มการฟื้นตัวของการดำเนินงานที่จะพลิกกลับมากำไรอีกครั้งทั้งจากกลุ่มยางธรรมชาติที่ปัญหาการแย่งซื้อเบาบางลง ขณะที่กลุ่มถุงมือยางได้ผลบวกจาก COVID-19 ที่เกิดขึ้น ณ ราคาปัจจุบันทางฝ่ายปรับเพิ่มคำแนะนำเป็น “ซื้อ” ราคาพื้นฐาน 14.10 บาท
สำหรับแนวโน้มผลการดำเนินงานในปี 2563 คาดจะพลิกกลับมามีกำไรอีกครั้งจากปัจจัยบวกที่กล่าวข้างต้น โดยกลุ่มยางธรรมชาติจะได้ผลบวกจากการบริหารจัดการวัตถุดิบได้ง่ายขึ้น และความผันผวนของราคายางจะไม่มากอย่างปีที่ผ่านมา คาดปริมาณขายที่ 1.2 ล้านตันเพิ่มขึ้น 10% เทียบกับปีก่อน ราคาขายเฉลี่ยเพิ่มขึ้น 10% ส่วนกลุ่มถุงมือยางคาดการดำเนินงานดีขึ้นจากคำสั่งซื้อเพิ่มขึ้น และราคาขายดีขึ้นจากคำสั่งซื้อที่มากและต้นทุนการผลิตไม่ปรับขึ้นมาก เช่นเดียวกับการรับรู้ส่วนแบ่งกำไรจากบริษัทร่วมที่คาดจะดีขึ้น ประมาณการกำไรสุทธิ 1,241 ล้านบาทเพิ่มขึ้น 936% จากปีก่อน
 